El conseller del Departament d'Interior, el secretari general, el director general de la Policia i el director general d'Administració de Seguretat són les autoritats de seguretat pública amb competència per autoritzar i sancionar determinades activitats que afecten la ciutadania.
Els delegats territorials del Govern també tenen competències de seguretat pública segons la Llei 4/2003, de 7 d'abril, d'ordenació del sistema de seguretat pública de Catalunya.
La mateixa llei dona caràcter d'autoritat local en seguretat pública als alcaldes d'arreu del territori i, per atribució legal o delegació, a les persones que exerceixen aquestes funcions.
Els municipis tenen competències pròpies en matèria de seguretat en llocs públics, ordenació del trànsit de vehicles i persones en les vies urbanes, protecció civil i altres competències d'àmbit administratiu com ara la disciplina urbanística, la protecció del medi, la salubritat pública, el transport públic de viatgers, el subministrament d'aigua i l'enllumenat.
Els alcaldes de municipis amb policia municipal presideixen una junta local de seguretat en la qual hi ha representats els comandaments dels diferents cossos policials que operen en el municipi; en el cas de Catalunya, la Policia de la Generalitat − Mossos d'Esquadra i la policia local.
La Junta Local de Seguretat, presidida per l'alcalde o alcaldessa, estableix les polítiques de seguretat local i fixa els criteris de coordinació, col·laboració i cooperació dels diversos cossos de policia i altres serveis de seguretat que actuen al municipi per tal que responguin a principis de racionalitat i eficiència i compleixin els acords fixats per la Junta i els previstos al Pla local de seguretat, de manera complementària amb els objectius de seguretat de Catalunya.
És, així mateix, l'òrgan de participació dels diversos sectors socials que es poden veure afectats.
A partir de la diagnosi de l'estat de la seguretat pública en el municipi, s'orienten les activitats i l'acció policial (prioritats, accions especials i campanyes de prevenció), i la seva coordinació amb tots els serveis públics que treballen en el municipi amb la finalitat d' assolir un sistema de seguretat global, eficaç i de qualitat per a la ciutadania, que garanteixi la seguretat i asseguri el clima de convivència adequat per al desenvolupament individual i col·lectiu en un entorn urbà i rural de qualitat.
Els principis d'intervenció de les forces que treballen en l'àmbit municipal es defineixen en els convenis de col·laboració, coordinació i cooperació en matèria de seguretat pública que les corporacions locals subscriuen amb el Departament.
Aquests convenis estableixen que en el municipi és la Junta Local de Seguretat la que determina les prioritats, les actuacions especials i les campanyes de prevenció tot i respectar les competències de seguretat generals que en el conjunt de Catalunya corresponen a les autoritats del Departament.
La Comissió de Policia de Catalunya, creada per la Llei 4/2003, té funcions de gran rellevància per a la cohesió interna i la funcionalitat del model de policia arreu del territori.
És l'òrgan col·legiat consultiu superior en matèria de coordinació entre la Policia de la Generalitat − Mossos d'Esquadra i les policies locals a Catalunya.
La Comissió de Policia de Catalunya pot crear subcomissions i grups de treball, permanents o ocasionals, per complir millor les seves funcions.
Està integrada pel conseller o consellera del Departament d'Interior, cinc vocals en representació dels ajuntaments i cinc vocals en representació del Govern.
Té entre les seves funcions la de conèixer l'aplicació dels convenis i altres acords subscrits entre el Departament i els ajuntaments, fer-ne el seguiment, emetre els informes i fer les recomanacions que escaiguin.
Així mateix, ha de conèixer i debatre les qüestions de caràcter organitzatiu i operatiu que afectin la coordinació entre els cossos de la Policia de la Generalitat − Mossos d'Esquadra i de les policies locals de Catalunya, presentar les propostes que s'escaiguin a les autoritats i les institucions competents en la matèria i informar-les amb caràcter previ a l'aprovació pel Govern.
També és competència de la Comissió emetre un informe preceptiu no vinculant en matèria d'organització i estructura interna al qual s'han d'ajustar les policies locals, i d'accés, formació i promoció dels seus membres, promoure iniciatives i estudis per a la millora de la coordinació entre la Policia de la Generalitat − Mossos d'Esquadra i les policies locals, i el foment de l'homogeneïtzació dels mitjans i els sistemes i de les activitats formatives.
D'altra banda, també és l'encarregada d'emetre un informe preceptiu no vinculant sobre les normes relatives a uniformitat i altres elements d'identificació de les policies locals que hagin de ser aprovades pel departament titular de les competències en matèria de seguretat pública.
Aquestes comissions regionals de seguretat estan creades amb l'objectiu d'analitzar i de valorar la situació de la seguretat pública al conjunt de municipis de la regió i de poder participar en la definició de les polítiques de seguretat i l'avaluació dels recursos disponibles del seu àmbit territorial.
Han de proposar plans regionals de seguretat i facilitar l'accés a les sessions a entitats ciutadanes afectades per alguna de les problemàtiques de seguretat d'aquell territori.